
Kis gyorsulású és hosszú időtartamú longitudinális események mérése és elemzése kistehergépjárművekkel

Napjainkban igencsak megnövekedett a szállító furgonokra való igény a kamionos szállítással szemben, így felmerül a probléma, hogy ebben az esetben milyen igénybevételek és hatások érik az egységrakományokat, illetve ezek mennyiben különböznek a kamionos szállítmányozástól. A szállítás során a csomagok károsodását olyan fizikai körülmények befolyásolják, mint az összenyomódás, rezgés és az ütés. Ezen hatásokat több kutató is vizsgálta már az elmúlt években, aminek eredményei be is kerültek a világszerte alkalmazott teszteljárásokba. Ezeknek a méréseknek a fókuszában a függőleges mozgás (rezgés) volt. Dolgozatomban a vízszintes (hosszirányú/ laterális) mozgásokat vizsgálom, amit a szakirodalmak nem vesznek figyelembe. Ezek a kis gyorsulású és hosszú időtartalmú (rándulás) események jelentősen befolyásolják az egységrakomány stabilitását. Rendelkezésre áll számos szakirodalom, ami az egységrakomány stabilitásának vizsgálatát célozza meg laboratóriumi körülmények között, azonban ezek nem dokumentálják a vízszintes (hosszanti és oldalirányú) erőket. Ezt a jelenséget kézbesítő furgon esetén egyetlen tanulmány sem mérte, elemezte. E jelenség vizsgálatára terepi mérést hajtottunk végre, ami során öt napon keresztül, öt különböző járműbe szereltük a Lansmont SAVER™ 3D15 típusú terepi adatrögzítő berendezést. A furgonok rakterébe a padlózathoz rögzítettük a mérőberendezést, ami az utak során mérte a furgon longitudinális elmozdulását. Ezt követően az értékek kiértékelése és elemzése következett, ami segít megérteni a kritikus paramétereket, például a rándulási vagy állandó gyorsulási idő előfordulásának valószínűségét, nagyságát és gyakoriságát.
A kutatási hipotézis szerint a mért jelenségek nagyban eltérhetnek az ismert nehézgépjárműveknél tapasztalttól. Ennek oka a járművek fizikai tulajdonságán alapszik, ilyen a jármű tömege, sebessége és az olyan gyorsulási és lassulási képességek, amikre a nagyobb tömegű nehézgépjárművek nem képesek.
Dolgozatomban olvashatnak a csomagolás szerepéről a logisztikában, eddigi kutatási eredményekről, a terepi adatrögzítő berendezés paramétereinek beállításáról, a mérés körülményeiről és a használt statisztikai elemzési módszerekről. Továbbá ismertetem a rándulás vektor fogalmát és annak kapcsolatát a vizsgált longitudinális eseményekkel.



